**Συνεντεύξεις\_Παράδειγμα συνέντευξης για τη θεσιακή αξία των ψηφίων (Αριθμοί, Β΄ Δημοτικού)**

* **Ο εκπαιδευτικός** ζητά από τους μαθητές να χρησιμοποιήσουν διάφορες εκφράσεις για έναν δοσμένο αριθμό. Για παράδειγμα, ο 145: 145 μονάδες, 14 δεκάδες και 5 μονάδες, 1 εκατοντάδα, 4 δεκάδες και 5 μονάδες, 10 δεκάδες και 45 μονάδες,...). Οι μαθητές έχουν τη δυνατότητα να χρησιμοποιήσουν χειραπτικό υλικό ή άλλον τρόπο για να αναπαραστήσουν τις διαφορετικές εκφράσεις που σκέφτηκαν.
* Ο εκπαιδευτικός ζητά από τους μαθητές να κάνουν το ίδιο για τον αριθμό 104, καθοδηγώντας τους με κατάλληλες ερωτήσεις να κατανοήσουν την αξία του 0 στον αριθμό 104.
* Ο εκπαιδευτικός ζητά από τους μαθητές να εξηγήσουν τις διαδικασίες που ακολούθησαν για να βρουν τον αριθμό που λείπει (συμπλήρωμα) στην παρακάτω αριθμητική πρόταση: 26+\_\_ = 44.

Το παρακάτω απόσπασμα είναι ένας διάλογος–συνέντευξη μεταξύ της εκπαιδευτικού και μιας μαθήτριας, της Ε, που είχε βάλει 22 στην κενή θέση. Η εκπαιδευτικός ζήτησε από την Ε να πει πώς σκέφτηκε:

*Ε: Από το 20 για να πάω στο 40 (έβαλα) 20, από τα 6 στα 4 (έβαλα) 2, άρα, σύνολο 22.*

*Δ.: Δηλαδή, Ε, 26+22 μας κάνει 44;*

*[Η Ε κάνει την πρόσθεση οριζόντια 26+22=48.]*

*Ε: Όχι, κάνει 48. Κάτι έκανα λάθος…*

*Η εκπαιδευτικός φέρνει τον άβακα.*

*Δ.: Θέλεις να ξανακάνουμε την πράξη με τον άβακα;*

*Ε: Ναι!*

*Δ: Δείξε μου στον άβακα το 26.*

*[Η Ε βάζει 2 Δ (εκάδες) και 6 Μ (ονάδες).]*

*Δ:Πόσα θέλεις τώρα;*

*Ε: Άλλα 20, δηλ. 2 Δ.*

*Δ: Πόσα έχεις τώρα;*

*Ε: [μετράει]46. Θα βγάλω 2 Μ για να γίνουν 44.*

*Δ: Θυμάσαι τι έκανες από την αρχή;*

*Ε: Έβαλα 20 και έβγαλα 2.*

*Δ****:*** *Δηλαδή, πόσα έβαλες;*

*Ε****:*** *20-2=18.*

* **Οι μαθητές** κατασκευάζουν ένα μη τετριμμένο, αλλά ρεαλιστικό, λεκτικό πρόβλημα χρησιμοποιώντας τους παραπάνω αριθμούς που να λύνεται με τη συγκεκριμένη μαθηματική ισότητα. Ανταλλάσσουν τα προβλήματά τους και τα λύνουν.